Евсевьев, Макар Евсевьевич

Евсевьев (Кобаев) Макар Евсевьевич (1864 якшамковонь 18 чи, Цярмун - 1931 панжиковонь 10 чи Саранск) — васеньце содавикс эрзянь ломанень тонавтыця, наукань келень содый-теий докторось (1921). Эрзя.
Эстедензэ.
Макар Евсеевич чачсь 1864 иень якшамковонь 18 чи (30) чистэ, Цярмун велесэ (рузокс "Малые Кармалы", чуважокс "Ирçе Çармăс"), неень Ибресинбуень Ветькень Масторсо сокиця-видицянь семиясо. Семиясост кемнилее эйкакшт. Тетязо, Евсевий Тихонович Кобаев - сокиця-видицяль. Авазо, Ирина Петровна, кудонь азорава, содась ламо морот, урнемат, ёвкст. Вишка Макарнэнь панжовсь тиринь келенть мазычизэ-валдозо, ды те ёжомарямось ванстови мейле эрямонзо перть.&lt;br&gt;
Сон ульнесь энциклопедической содамочи марто филолог, содыця ломань, конань лемензэ марто сюлмавозь мокшэрзянь профессиональной наукась, культурась ды кельвалонь шкинеманть васенце эскельксэнзэ. Фольклорист, мокшонь ды эрзянь келень коряс васенце профессиональной исследователь, коень, эрямо тевень содыця, педагог, мокшонь ды эрзянь кельтнень коряс тонавтнема книгань васенце автор. Макар Евсевьевич Евсевьев-- содыця ломань, конань и эсенек и лия масторонь наукасо вейке мельсэ лемдизь и "мокшэрзянь Лёнротокс" (П. Равила) и "мокшэрзянь литературань эсь раскень юртнэнь кастыцякс" (П. Домокош).&lt;br&gt;
1872-це иестэ Макаронь максызь тонавтнеме Шераутонь ушодкс школас, Цярмунонть эйстэ сисем вайгельпеть. Тонавтнесь вадрясто. Вана кодамо питне марто прядызе цёрынесь те школанть. Чуважтнэнь койсэ Макаронь фамилиязо сёрмадовсь тетянзо лемсэ. Истя Макар Кобаев теевсь Евсевьевекс.
1876-це иестэ Шераутсо ушодкс училищань прядомадо мейле 14 иесэ цёрынесь ялго туи Казанев тонавтыцянь семинарияв. Тесэ вадрясто кирдинзе экзаментнэнь ды сонзэ саизь тонавтнеме. Содамочис бажиця эрзянь цёрынесь тиринь кельдензэ башка кармась кортамо рузокс, татарокс, чуважокс. Содась лия кельтькак.&lt;br&gt;
Семинариясо тонавтнемстэ уш кармась Макар Евсевьевич фольклоронь пурнамо, седе мейле, зярдо сон важодсь тонавтыцякс, кизэнь каникуласто саиль мартонзо фотоаппарат ды туиль эрзянь ды мокшонь велетнева якамо. Книжказонзо сёрмадылинзе чуросто вастневиця валтнэнь, сёрмадсь морот, ёвкст, урнемат, лайшемат. Пурнась кезэрень викшнезь панарт, пулайть, пангот, руцят, карсемапельть.&lt;br&gt;
1883-це иестэ, тонавтнеманзо прядомадо мейле, Макар Евсевьевень кадызь семинарияс ушодкс классонь тонавтыцякс, 11 иеть тонавтсь мокшонь ды эрзянь эйкакштнень арифметикас, рузонь кельс, географияс. Истя сон кассы-тееви ине тонавтыцякс ды методистэкс.&lt;br&gt;
Се шкадонть сёрмадеесь Петр Глухов сёрмадсь: 
«Минек классонтень совась Макар Евсевьевич. Сон ульнесь арифметикань, географиянь тонавтыця…Сон миненек пек вечкевсь. Кортыль чарькодевикс кельсэ, апак капша, аволь виев вайгельсэ. Кинь лангскак зярдояк а серьгедиль. Паро тешкскеть пельдензэ получамс ульнесь пек стака… Минь содынек, бути педсоветсэ киньгак мейсэяк чумондсть, Макар Евсевьевич зярдояк а капшиль од ломаненть сёвномо, кисэст каиль лембе вал.»
Макар Евсевьевич сеедьстэ лездась понгомс тонавтнеме семинарияс велень эйкакштненень. Сонзэ лезксэнзэ вельде Казанень тонавтыцянь семинариянть прядызь З.Ф. Дорофеев, Е.В. Скобелев, И.Я. Бондяков, П.С. Глухов, И.Ф. Прокаев, Л.П. Кирюков, И.П. Кривошеев, С.Г. Потапкин, Т.И. Данилов, М.И. Наумкин, В.П. Ямушкин, И.И. Московкин ды лият. Неть ломантне аштесть эрзянь ды мокшонь литературань ды журналистикань, наукань ды просвещениянь, музыкань ды педагогикань ушодкссо.
М.Е.Евсевьев бажась ливтемс эрзятнень ды мокшотнень чоподачистэнть. Лиякс меремс, сынст тонавтомс ловномо, сёрмадомо, эсь сельмесэ ванномо мода-масторонть лангс.
Макар Евсевьевич наукань тевензэ кармась топавтомо 1880-це иетнестэ. Се шкастонть саезь сон весе эрямонзо алтызе наукань ды тонавтомань тевентень.
Васняяк сон ушодсь домкасто тонавтнеме эрзянь келенть. Лиснесь истя: эрьва велесэ кортыть эсест койсэ, лиясто мик эрзятне вейкест-вейкест аволь допрок чарькодсть.
Макар Евсевьевич лездась А.Ф. Юртовнень « Образцы мордовской народной словесности. Песни на эрзянском и некоторые на мокшанском наречии» (1882) ды «Образцы мордовской народной словесности. Сказки и загадки на эрзянском наречии мордовского языка с русским переводом» (1883) книгатнень анокстамосо ды нолдамосо. А уш «Образецтнэнь…» - мокшонь моротнень - педе-пес пурнынзе сонсь. Сынь лиссть 1896-це иестэ.
Макар Евсевьевич анокстась ды нолдась эрзянь ды мокшонь кельтнесэ букварть (1892, 1897). Топавтозь сынь рузонь графиканть лангс нежедезь. Зярыя уроконь ютазь, авторось максы рузонь валт, максы сынст ютавтомаст тиринь кельс. Истя мельсэ кирдевить 200 ламо рузонь валт; букваренть омбоце пельксэзэ – рузонь. Тесэ максовить рузонь алфавитэсь, лотксема тешкстнэ, цифратне, стакасто ёвтавиця гайттне ды гайттнень сюлмавкстнэ… Букваресь сёрмадозь чарькодевиця кельсэ, эйзэнзэ совавтозь морот, ёвкст, валмеревкст, содамоёвкст.
Макар Евсевьевич ютавты эрзянь кельс «Рассказы о двунадесятых праздниках» ды «Крещение Руси при святом князе Владимире» (1889). 1910-це иестэ нолдызе «Евангелиянь» ютавксонть.
1896-це иестэ Макар Евсевьевич васенцеде якась этнографиянь экспедицияс. Сон ульнесь Алоошэнь, Пензань, Симбирень, Тамбовонь ёнкстнесэ. Кода суоминь стипендиат, пурнась келень, раськень шкинемань ды этнографиянь материал, кона совась Х. Паасоненнэнь 7-це ды 8-це томтнес.
Эсь эрямонь малав ведьгемень иетнень Макар Евсевьев алтынзе фольклоронь пурнамонь пек эрявикс тевентень ды тень пингстэ сехте покш мель явсь свадьбантень. Те домка мелесь чачсь Евсевьевень превс-седейс, нать, сестэ, зярдо сон прядызе Казанень инородческой семинариянть - 1883-це иестэ, ды седе тов ушодызе фольклоронь пурнамонть. Эрзянь свадьбась неявсь сонензэ покш коекс, конасонть кеместэ сюлмавовсь эрзянь раськенть историязо, эрямозо ды культуразо.
Кода сёрмадыль сонсь М.Е. Евсевьев: 
«Свадьбань поэзиянть мон сёрмадыять Ирина Петровна авам пельде 80 иетнестэ. Симбирской губерниянь Буинской уездэнь М. Кармалы велесэ».»
Россиянь келес эсь прядонзо Макар Евсевьевич васенцеде яволявтсь «Эрзянь свадьбасонзо», кона лиссь 1892-1893-це иетнестэ «Живая старина» журналсонть. «Эрзянь свадьба» книгась лись 1931-це иестэ. 
1912-це иестэ М.Е. Евсевьевень кочкизь Рузонь географиянь обществань членэкс - сотрудникекс. Кавто иень ютазь сонзэ совавтызь Казанень университетэнь археологиянь, историянь ды этнографиянь вейсэндявксос. Учёноенть сёрмадовксонзо лиснесть Россиянь покш ковставкстнэсэ-журналтнэсэ, кулялопатнесэ. Сынь тешкстазельть Рузонь географиянь вейксэндявксонь сырнень медальсэ. Истя «онкстазельть» этнографиянь материалтнэ, конат кучнокшнозельть этнографиянь отделенияв.
Куроксто сон кундась фольклоронь ды этнографиянь, эрзятнень эрямодост материалонь пурнамонь тевентень. Тейнесь эрямосто саезь пек ламо снимкат. Сехте вечкевикстнэнь кучинзе Парижень раськеютконь выставкав. Те важодевксэнть кисэ сонензэ макссть сырнень медаль.
1919–це иестэ саезь 1929–це иес сон важоди Татариянь центральной музейсэ. Теде башка ловны лекцият эрзянь кельденть, этнографиядо, историядо Казанень Чилисема ёнксонь-педагогиянь ды Коммунизмань университетсэ. Теке шкастонть сонзэ лезксэнзэ вельде панжовить: васенце мордовской учительской семинария – Мачкасс велесэ (Саратовонь губерния, 1918), тонавтыцянь семинария – В. Толкан велесэ (Самарань губерния), Педагогикань курсат – Московсо, косо ютасть «переподготовка» эрзянь ды мокшонь тонавтыцятне. Курстнэнь прявтокс ды пурныцякс ульнесь Ф.Ф. Советкин.
Комсеце пингень комсеце иетнестэ Макар Евсевьевич ульнесь профессорокс, анокстась тонавтыцят, кепедсь Рав чирень раськетнень содамочист, культураст. Сон ламо важодсь мокшонь ды эрзянь культурань-содамочинь вейсэндявксонь прявтокс. 1924-це иестэ Макар Евсевьевич ульнесь эрзянь ды мокшонь тонавтыцянь Весероссиянь васенце Промксонь делегатокс, косо ульнесь ветицякс.
Шкинемазо.
«Основы грамматики мордовского языка» лиссь 1929-це, омбоцеде 1931-це иестэ. Эйсэнзэ васенцекс невтинзе чачома кельтнень потмочинь лувост. «Основы…» важодевксэнть нолдамодо икеле Макар Евсевьевич ульнесь 450-де ламо эрзянь ды мокшонь велесэ. Сон аволь ансяк пурнась «живые образцы народной речи» - морот, урнемат, ёвкст, ёвтнемат, валт, валмеревкст, валонь формат, лиякс меремс, раськень се таштавксонь уликсчинть, конань лемезэ «кортамо кель»; сон текекс сравтсь валдочи, макссь содамочить. Сон ламо вий, мельть-арсемат путсь сенень, кодат кортавкст эрявить аравтомс юрокс, конатнень перька улезст пурназь-теезь эрзянь ды мокшонь литературань кельтне. Те важодеманть питнезэ а онкставишка – сон путынзе эрзянь ды мокшонь келень лувтненень юртнэнь, тейсь ушодкс сынст орфографиянтень. Финнэнь-угрань содавикс учёноесь Д.В. Бубрих сёрмадсь: 
«Эрзянь-рузонь валксось» лиссь 1931 иестэ Московсо. Печатьстэ лисемантень лездасть Д.В. Бубрих ды Ф.Ф. Советкин. Те валксось ушодызе эрзянь валташтавксонть (лексиканть) системань коряс ванноманзо. Валксось теезь ансяк «к» букванть видьс, теке марто эрзянь диалектологиясо сон саи эрявикс тарка. Сонзэ эйс пурназь 2500 валт ды валсюлмавкст эрзянь ламо кортавкстнэстэ. Тешкстазь, кона валось кодамо велестэ, вариантсо ды смустьсэ вастневи. Те вастневемась кемекстави валмеревкссэ, валъёвтавкссо, моросто саевкссэ.
Кулось Макар Евсеевич 1931 иень панжиковонь 10 чистэ, калмазель Казань ошсо.140-иень М.Е. Евсевьевень чачома чистензэ, 2004-це иестэ, челькезе ульнесь калмазь Саранскойсэ, С. Эрьзя скульпторонть, И. Яушев морыцянть, Л. Кирюков композиторонть ваксс. Сюконямо тень кисэ Эрзянь келень идема Фондонтень. 
Сонзэ лемезэ максозь Мордовиянь пединститутонтень. Тесэ сонзэ лемс панжозь музей. 1964 иестэ саезь ютавтовить Евсевьевень лементень алтазь ловномат. Сарансо лемсэнзэ ули куро, ловномакудо, Саранонь монументально-скульптурань комплекссэ – бюстозо, республикань краеведень музейсэ – фотокувт, кедьчелькензэ, кедьёнксонзо.
1961-1966-це иетнестэ лиссть 5 томсо «Избранные труды М.Е. Евсевьева», 1959-це иестэ - «Мордовская свадьба». 2004 иестэ нолдазель «М.Е. Евсевьев: жизнь мордвы в фотографиях» альбомось. Неень Покшчинтень одс нолдазь «Мордовская свадьба», нолдазь мазыйстэ, артовкс марто.
Библиографиясь.
М. Е. Евсевьевэнь сёрмадовксозо.
[[1888 ие]]
[[1892 ие]]
[[1893 ие]]
[[1894 ие]]
[[1895 ие]]
[[1897 ие]]
[[1900 ие]]
[[1914 ие]]
[[1923 ие]]
[[1925 ие]]
[[1928 ие]]
[[1931 ие]]
[[1961 ие]]
[[1963 ие]]
[[1964 ие]]
[[1966 ие]]
[[1975 ие]]
[[1982 ие]]
[[1990 ие]]
М. Е. Евсевьевэвдэ литературась.
[[Category:Эрзянь Ине ломанть|Е]]
[[Category:Эрзякс кортыцят|Е]]
[[Category:Ветькекс кортыцят|Е]]
[[Category:Тонавтыцят|Е]]
[[Category:Эрзянь тонавтыцят|Е]]
[[Category:Грамматикань сёрмадыйть|Е]]
[[Категория:Википедиясь:Кочказь лопат]]